Долно Доброшко Езеро

**Долно Доброшко Езеро** — ледничко езеро во Македонија, едно од 27. езера на Шар Планина.

Езерото се наоѓа во сливното подрачје на реката Габровица на надморска височина од 2.263 метри. Карактеристично е по својот кружен облик.

Заедно со Горното Доброшко Езеро ги сочинуваат **Доброшките Езера**. Од него е оддалечено само 200 метри југоисточно.

## Одлики

Името го добиле по селото Доброште, кое се наоѓа веднаш под нив на самото подножје на планината. Се наоѓа на 2.400 m надморска висина на една зарамнета полјана која е заградена во подножјето помеѓу врвовите Доброшки Врв, Езерски Врв и Езерска Чука. Долго е 55, а широко е 77 метри, додека вкупната должина на неговите брегови изнесува 225 метри. Длабоко е само половина метар. Има површина од 3.760 м². Всушност ова езеро претставува своевиден завир - односно заезерување на водите од неколку потоци и извори кои се слеваат на најниската точка на ова мало зарамнување полјана/висорамнина помеѓу трите околни стрмни врвови.

Дното на езерото е рамно и песокливо, делумно со плочест нанос. Создадено е од атмосферските наноси, но во него се влеваат и неколку помали поточиња од потокот Езерска Река кој извира над Горното Доброшко Езеро се влева во него, па повторно истекува и се влева во Долното Доброшко Езеро од каде истекува и се влева во реката Габровница. Сепак, во сушни години, кон средината на летото при многу високи температури речиси пресушува. Се одликува со многу бистра и студена вода, чија проѕирност се должи на протечноста на водата која се влева и истекува од него како и од многу малата длабочина со песокливо дно. До езерото нема обележана планинарска патека, но под него има бачило до кое води добро разгазен коњски и пешачки пат. Недалеку, на ливадата веднаш до Горното Езеро, се поставуваат шаторите од кампот за првото ноќевање на Западната македонска планинарска трансверзала „Љуботен - Охрид“, а поради зарамнетоста на теренот и изобилството од вода бреговите околу Долното Доброшко Езеро се исто така многу поволно место за кампување.

### Мерења во 2020 г.

Пред прогласувањето на новиот национален парк „Шар Планина“, во извршената студија за валоризација на паркот се дадени мерењата дека езерото има површина од 3.674 м2, длабоко е 0,5 метри, долго е 90,4 метри, широко е 72,9 метри. Езерската вода се храни со топењето на околните ледници и неколкуте околни мали извори, додека се празни со Езерска Река.

## Галерија


Податотека:Долно Доброшко Езеро (Шар Планина) 04.jpg|Глетка од Долното Доброшко Езеро
Податотека:Долно Доброшко Езеро (Шар Планина) 02.jpg|Поглед на Долното Доброшко Езеро
Податотека:Долно Доброшко Езеро (Шар Планина) 05.jpg|Водите на езерото
Податотека:Долно Доброшко Езеро (Шар Планина) 06.jpg|Водите на езерото
Податотека:Долно Доброшко Езеро (Шар Планина) 01.jpg|Поглед на Долното Доброшко Езеро
Податотека:Долно Доброшко Езеро (Шар Планина) 07.jpg|Поглед од јужниот брег на езерото
Податотека:Доброшки Езера (Шар Планина).jpg|Доброшките Езера со Доброшки Врв во позадината
Податотека:Доброшки Езера на Шар Планина (1).jpg|Поглед на Доброшките Езера


## Поврзано
* Горно Доброшко Езеро

## Наводи

## Надворешни врски

Категорија:Леднички езера во Македонија
Категорија:Шарпланински езера
Категорија:Доброште